DA Den Europæiske Unions Tidende CE 88/525

(2004/C 88 E/0538)

SKRIFTLIG FORESPØRGSEL E-0740/04

af José García-Margallo y Marfil (PPE-DE) til Kommissionen

(11. marts 2004)

Om: Agentur til bekæmpelse af skattesvig

Skattesviget i Den Europæiske Union berøver medlemsstaterne betydelige indtægter. Alene på momsområdet vurderes skattesviget at udgøre 10 % af indtægterne, hvilket svarer til 70 mia. EUR.

Har Kommissionen overvejet at foreslå oprettelsen af et agentur til bekæmpelse af skattesvig i lighed med de mange uafhængige agenturer, der allerede findes i EU?

Svar afgivet på Kommissionens vegne af Frederik Bolkestein

(23. april 2004)

Momssvig er i realiteten et alvorligt problem i Fællesskabet, som påvirker medlemsstaternes momsindtægter, fordrejer konkurrencen og skader den legale samhandel. Skønt opkrævning og kontrol af moms først og fremmest er medlemsstaternes opgave, er det Kommissionens rolle at etablere effektive retlige rammer, således at de administrative myndigheder i medlemsstaterne kan samarbejde på tværs af grænserne, og medlemsstaterne effektivt kan bekæmpe tværnational momssvig. Kommissionen fremsatte derfor et forslag om udvidet administrativt samarbejde og udveksling af oplysninger, specielt med henblik på bedragerisager, som blev vedtaget af Rådet den 8. oktober 2003, og som trådte i kraft den 1. januar 2004. Denne forordning (1) har i høj grad forbedret de retlige rammer for det administrative samarbejde mellem medlemsstaterne og er derfor et af medlemsstaternes vigtigste redskaber til bekæmpelse af momssvig. Kommissionen vil i denne kontekst i nær fremtid forelægge en beretning for Rådet og Europa-Parlamentet om udnyttelsen af administrative samarbejdsordninger i bekæmpelsen af momssvig. Mens den nye forordning om administrativt samarbejde var en forudsætning for at forbedre medlemsstaternes samarbejde i bekæmpelsen af momssvig, har det desuden vist sig nødvendigt at ledsage dette lovgivningsinitiativ med konkrete foranstaltninger til forbedring af samarbejdet mellem de forskellige skatteadministrationer og de ansatte embedsmænd. Som det ærede medlem vil vide, blev Fiscalis-programmet for 2003-2007 (2) derfor vedtaget af Rådet og Europa-Parlamentet med henblik på at forbedre det daglige samarbejde mellem medlemsstaternes embedsmænd.

Som et andet vigtigt skridt er Kommissionen ved at udarbejde et forslag til en ny forordning om gensidig administrativ bistand med henblik på at beskytte Fællesskabets finansielle interesser mod svig og anden ulovlig virksomhed. Dette forslag vil bl.a. omfatte tværnationalt momssvig og hvidvaskning af penge med tilknytning hertil. Det skal behandle udvekslingen af oplysninger mellem medlemsstaterne og Kommissionen og sikre Kommissionen en bedre basis for at koordinere bekæmpelsen af tværnationalt momssvig og gennemføre de nødvendige risikoanalyser og efterforskningsaktiviteter.

At oprette et EU-agentur til bekæmpelse af skattesvig, som det ærede medlem foreslår, vil være vanskeligt, da flere medlemsstater ikke vil være villige til at afgive deres suverænitet med hensyn til inddrivelse og kontrol af skatter. Kommissionen finder det desuden ikke berettiget at tage et sådant skridt på nuværende tidspunkt. Kommissionen vil, i den udstrækning det er nødvendigt og hensigtsmæssigt, fortsætte med at skabe et passende og solidt retsgrundlag og styrke de administrative samarbejdsmekanismer, der vil give medlemsstaterne mulighed for at samarbejde effektivt med hinanden og med Kommissionen om bekæmpelsen af tværnationalt momssvig.

Til det ærede medlems oplysning skal det desuden meddeles, at Det Europæiske Kontor for Bekæmpelse af Svig (OLAF) allerede har et momsteam, som bistår medlemsstaterne med at koordinere grænse- overskridende momsbedragerisager i medfør af artikel 280 i EU-traktaten. OLAF's efterforskningsdirektorat og retsembedsmænd yder også medlemsstaterne støtte i henholdsvis efterforskningsfasen og den juridiske fase i behandlingen af sagerne.

(1) Rådets forordning (EF) nr. 1798/2003 af 7. oktober 2003 om administrativt samarbejde vedrørende merværdiafgift og ophævelse af forordning (EØF) nr. 218/92, EFT L 264 af 15.10.2003.

(2) Europa-Parlamentets og Rådets beslutning nr. 2235/2002/EF af 3. december 2002 om et fællesskabsprogram til forbedring af beskatningssystemernes virkemåde i det indre marked (Fiscalis-programmet 2003-2007), EFT L 341 af 17.12.2002.